Bloem se inspirasievrou sterfJana du Plessis. Foto: Facebook Jana du Plessis, ŉ voormalige Mev. Bloemfontein en bekende motiveringspreker, is Donderdagoggend in ŉ hospitaal in die Rosestad oorlede. Barbara Steenkamp, woordvoerder van die MediClinic Bloemfontein, het bevestig Du Plessis is omstreeks 05:00 oorlede nadat sy Woensdag teen 14:00 in ŉ koma verval het. Du Plessis was ŉ bekende in Bloemfontein en het landswyd mense geïnspireer met haar aangrypende verhaal en ongelooflike veggees waarmee sy kanker meer as een keer oorwin het. Sy het voor die ouderdom van 30 haar been en ŉ ongebore baba weens kanker verloor, maar het hierdie uitdagings gebruik om ander deur motiveringspraatjies en haar boek, Aardetyd is genadetyd, te inspireer. Sy is in 2007 as Mev. Bloemfontein gekroon en het ook toekennings ontvang soos byvoorbeeld Mev. Persoonlikheid en ook as openbare spreker. In 2008 het sy die Vrystaat as finalis vir Mev. Verenigde Nasies verteenwoordig waar sy onder die vyf top-kandidate geëindig het. In dieselfde jaar het sy aan die Suid-Afrikaanse kampioenskap vir gestremdes deelgeneem waar sy ŉ goue medalje verower en ŉ nuwe Suid-Afrikaanse rekord vir verspring behaal het. In 2011 is sy as die Kankervereniging se Internasionale Heldin van Hoop aangewys en sy het in 2011 en 2012 as ambassadeur vir die vereniging opgetree. In 2013 is sy ook as Finesse se Inspirasievrou vir die jaar aangewys. Jana en Ian du Plessis. Foto: Facebook Hy het almal bedank vir die ondersteuning en bydraes wat die gesin oor die afgelope drie maande ontvang het en gesê hy weet Jana is gereed vir dit wat God vir haar beplan. “Jana, jy is ŉ legend. Jy is my rots! Jy is absolutely unbelievable! Ek is vir jou so lief. Aardetyd is genadetyd. Dis geleende tyd vir my en jou. Vriende, leer asb by ons. Dit is ons doel op aarde. Koester jou mense! Die dinge wat jy as vanselfsprekend aanvaar, is dinge waarvoor iemand anders bid. Hou ons in jul gebede asseblief. Die pad is moeilik wat voorlê.” Du Plessis word oorleef deur haar man, Ian, en hul kinders Zandri (12) en Zehan (8) asook haar ouers, broer en skoonsuster.